ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
தினசரி கொவிட் பாதிப்பை விடவும், குணமடைபவர்கள் எண்ணிக்கை தொடர்ந்து அதிகரிப்பு
தினசரி கொவிட் பாதிப்பை விடவும், தினசரி குணமடைபவர்கள் எண்ணிக்கை அதிகரிப்பதால், குணமடைந்தவர்களின் மொத்த எண்ணிக்கை 95 லட்சத்தை  நெருங்குகிறது. குணமடைந்தோர் வீதம் இன்று 95.31 சதவீதமாக அதிகரித்துள்ளது.
கொவிட் தொற்றிலிருந்து குணமடைந்தவர்களுக்கும், சிகிச்சை பெறுபவர்களுக்குமான இடைவெளி தற்போது 91,67,374-ஆக உள்ளது.
குணமடைவோர் எண்ணிக்கை அதிகரிப்பால், நாட்டில் சிகிச்சை பெறுபவர்களின் எண்ணிக்கை தொடர்ந்து குறைந்து வருகிறது. நாட்டில் தற்போது 3,22,366 பேர் சிகிச்சை பெற்று வருகின்றனர். இது மொத்த பாதிப்பில் 3.24 சதவீதம்.
குணமடைவோர் வீதம், அதிகமாக இருக்கும் நாடுகளில் இந்தியாவும் ஒன்றாக உள்ளது. உலகளாவிய குணமடைந்தோர் வீதம் 70.27 சதவீதமாக உள்ள நிலையில், இந்தியாவில் இது 95.31 சதவீதமாக உள்ளது. அமெரிக்கா, பிரேசில், ரஷ்யா மற்றம் இத்தாலி போன்ற நாடுகளில் குணமடைவோர் வீதம் குறைவாக உள்ளது.
நாட்டில் கடந்த 24 மணி நேரத்தில் 33,291 பேர் கொவிட் தொற்றிலிருந்து குணமடைந்துள்ளனர். 24,010 பேருக்கு புதிதாக பாதிப்பு ஏற்பட்டுள்ளது. 355 பேர் உயிரிழந்துள்ளனர். தினசரி உயிரிழப்பு இந்தியாவில் தொடர்ந்து குறைந்து வருவதால், உயிரிழப்போர் வீதம் 1.45 சதவீதமாக குறைந்துள்ளது. இறப்பு வீதம் குறைவாக இருக்கும் நாடுகளில் இந்தியாவும் ஒன்று.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1681331
கப்பல் போக்குவரத்து அமைச்சகம்
கடுமையான கொவிட் காலங்களின் போது நாட்டை தற்சார்பாக ஆக்குவதற்கும், உலகளாவிய விநியோகச் சங்கிலியை செயல்பட வைப்பதற்கும் கடல்சார் துறையினர் ஆற்றிய முக்கிய பங்கிற்கு திரு சர்பானந்தா சோனோவல் புகழாரம்
கடுமையான கொவிட் காலங்களின் போது நாட்டை தற்சார்பாக ஆக்குவதற்கும், உலகளாவிய விநியோகச் சங்கிலியை செயல்பட வைப்பதற்கும் கடல்சார் துறையினர் ஆற்றிய முக்கிய பங்கிற்கு மத்திய துறைமுகங்கள், கப்பல் போக்குவரத்து மற்றும் நீர்வழிகள் துறை அமைச்சர் திரு சர்பானந்தா சோனோவல் புகழாரம் சூட்டினார்.
59-வது தேசிய கடல்சார் தின கொண்டாட்ட விழாவில் கடல்சார் துறையை சேர்ந்த அனைவருக்கும் வாழ்த்து தெரிவித்த அவர், மிகப்பெரிய சவால்களுக்கு மத்தியிலும் நமது இந்திய கடல்சார் துறையினர் துணிச்சலுடன் உலகெங்கிலும் இந்தியாவின் கொடியை உயரமாக பறக்க வைத்தனர் என்றார்.
கொவிட்-19 பெருந்தொற்று உச்சக்கட்டத்தில் இருந்த போது கூட 2021-ம் ஆண்டில் 2,10,000 க்கும் மேற்பட்ட இந்திய கடல்சார் துறையினர் இந்திய மற்றும் வெளிநாட்டுக் கப்பல்களில் பணியாற்றினர் என்பதிலிருந்து உலகளாவிய விநியோகச் சங்கிலியை இயக்குவதில் இந்திய கடற்படையினர் ஆற்றிய பங்கை நன்கு அறிய முடியும் என்றார் அவர்.
இந்திய மற்றும் உலகளாவிய வர்த்தக நடவடிக்கைகள் தடையின்றி தொடர்வதையும் இது உறுதி செய்துள்ளது என்று அமைச்சர் தெரிவித்தார். பெருந்தொற்று காலங்களில் உலகம் முழுவதும் பணிபுரிந்த நமது இந்திய கடற்படையினர் வாயிலாக, நமது வளமான பண்டைய இந்திய நெறிமுறைகள் மற்றும் வசுதைவ குடும்பகம்  என்ற தத்துவம் உலகிற்கு ஒரு எடுத்துக்காட்டாக அமைந்தன என்று திரு சோனோவல் கூறினார்.
2070-ம் ஆண்டிற்குள் உமிழ்வு கையாளுதலில் இந்தியா நிகர பூஜ்ஜிய இலக்குகளை அடையும் என்று பிரதமர் அறிவித்துள்ளதாக திரு சோனோவல் கூறினார். அதன்படி, இந்த ஆண்டு தேசிய கடல்சார் தினத்தின் மையக்கரு 'இந்திய கடல்சார் தொழிலை நிகர பூஜ்ஜியத்தை நோக்கி செலுத்துதல்' என்பது பொருத்தமானது என்றார் அவர்.
கடல்சார் தொழிலில், இந்தியா எப்போதும் சுற்றுச்சூழலை பாதுகாப்பதற்கான காரணத்தை முன்னிறுத்துகிறது என்றும் உமிழ்வு விதிமுறைகளை உள்நாட்டு கப்பல்களில் செயல்படுத்துவதில் கவனம் செலுத்துகிறது என்றும் அவர் கூறினார்.
பிரதமரின் கனவை அடைவதற்காகவும், கடல்சார் இந்தியா லட்சியம் 2030-ல் தெரிவிக்கப்பட்டுள்ள படியும், கடல்சார் துறையின் மூலம் வரும் ஆண்டுகளில் இந்தியா உலகை வழிநடத்தும் என்று அவர் நம்பிக்கை தெரிவித்தார்.
2016 மற்றும் 2019-க்கு இடையில் உலகக் கப்பல் போக்குவரத்தில் இந்திய கடற்படையினரின் பங்கு 25% அதிகரித்துள்ளதாக அமைச்சர் மேலும் விளக்கினார். கடந்த 3 ஆண்டுகளில் அரசின் பல தலையீடுகளால் இந்திய கப்பல் துறை வேகமாக வளர்ந்து வருகிறது என்றார் அவர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813567
அறிவியல் மற்றும் தொழில்நுட்பத்துறை
இந்தியா – இலங்கை அறிவியல் தொழில்நுட்ப ஒத்துழைப்பு, கழிவுநீர் தொழில்நுட்பங்கள், உயிரி தொழில்நுட்பம், நீடித்த வேளாண்மை, பெரிய அளவிலான புள்ளிவிவர பகுப்பாய்வு & செயற்கை நுண்ணறிவு போன்ற புதிய துறைகளில் பணியாற்றுவதை எதிர்நோக்கியுள்ளது
இந்தியாவும் – இலங்கையும் தங்களுக்கு இடையே தற்போதுள்ள அறிவியல் தொழில்நுட்ப ஒத்துழைப்புகளை மேலும் 3 ஆண்டுகளுக்கு நீட்டித்துள்ளன. கழிவுநீர் தொழில்நுட்பங்கள், உயிரி தொழில்நுட்பம், நீடித்த வேளாண்மை, பெரிய அளவிலான புள்ளிவிவர பகுப்பாய்வு & செயற்கை நுண்ணறிவு மற்றும் தொழிற்சாலை ஒத்துழைப்பு போன்ற புதிய துறைகளில் ஒருங்கிணைந்து பணியாற்றுவதில் இரு நாடுகளும் சிறப்புக் கவனம் செலுத்த உள்ளன.
இந்தியா – இலங்கை அறிவியல் தொழில்நுட்பத்துறை ஒத்துழைப்புக்கான 5-வது கூட்டுக் குழுவின் கூட்டம் ஜனவரி 20, 2022 அன்று நடைபெற்றது. இக் கூட்டத்தில் இந்திய தரப்புக்கு தலைமை வகித்து பேசிய மத்திய அறிவியல் தொழில்நுட்பத் துறையின் சர்வதேச ஒத்துழைப்புக்கான ஆலோசகர் மற்றும் தலைவர் திரு.எஸ்.கே.வர்ஷ்னே, இந்தியா – இலங்கை இடையேயான உறவுகள் 2500 ஆண்டுகளுக்கு மேல் பழமை வாய்ந்தவை என்றார். இரு நாடுகளும் தலை சிறந்த அறிவாற்றல், கலாச்சார மற்றும் மத ரீதியான பிணைப்புகளை கொண்ட நாடுகள் என்றும் அவர் குறிப்பிட்டார். அண்மைக் காலங்களில் வர்த்தகம் மற்றும் முதலீடுகள் அதிகரித்து வருவதுடன், கல்வி மற்றும் பிற துறைகளிலும் ஒத்துழைப்பு மேம்பட்டு வருவதாக அவர் கூறினார்.
இலங்கை தரப்புக்கு தலைமை வகித்த அந்நாட்டு திறன் மேம்பாடு, தொழிற்கல்வி, ஆராய்ச்சி மற்றும் கண்டுபிடிப்புத் துறை செயலாளர் திருமதி. தீபா லியாங்கே, இரு நாடுகளுக்கு இடையேயான நீண்ட கால நட்புறவை உறுதிபடுத்தியதுடன் அறிவியல் தொழில்நுட்பத் துறையில் இந்தியாவின் ஒத்துழைப்பை இலங்கை வரவேற்பதாக தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1791229
பாதுகாப்பு அமைச்சகம்
சண்டிகர் பல்கலைக்கழகத்தில் விண்வெளி அறிவியல் மற்றும் தொழில்நுட்பத்திற்கான கல்பனா சாவ்லா ஆராய்ச்சி மையத்தை பாதுகாப்பு அமைச்சர் தொடங்கி வைத்தார்
சண்டிகர் பல்கலைக்கழகத்தில் விண்வெளி அறிவியல் மற்றும் தொழில்நுட்பத்திற்கான கல்பனா சாவ்லா ஆராய்ச்சி மையத்தை பாதுகாப்பு அமைச்சர் திரு ராஜ்நாத் சிங் ஜனவரி 3, 2022 அன்று தொடங்கி வைத்தார். முப்படைகளையும் சேர்ந்த வீரர்களின் குழந்தைகளுக்கான ரூ.10 கோடி மதிப்பிலான கல்வி உதவித் தொகை திட்டத்தையும் அவர் தொடங்கி வைத்தார்.
நிகழ்ச்சியில் உரையாற்றிய திரு ராஜ்நாத் சிங், இந்த ஆராய்ச்சி மையம் நாட்டின் விண்வெளித் துறையை வலுப்படுத்துவதற்கான மிக முக்கிய நடவடிக்கை என்றார். இதுபோன்ற முயற்சிகளால்தான் இந்தியா வருங்கால தொழில்நுட்பங்களில் முன்னோடியாக திகழ முடியும் என்றும் தெரிவித்தார்.
இந்த மையம், இந்தியாவில் பிறந்த விண்வெளி வீராங்கனையான காலஞ்சென்ற கல்பனா சாவ்லாவைப் போன்று, வெற்றியின் புதிய உச்சத்தை எட்டும் என்றும் அவர் நம்பிக்கை தெரிவித்தார்.
நட்சத்திரங்களையும், கிரகங்களையும் எட்டுவதற்கான ஒளிவட்டம் உங்களது கண்களில் காணப்பட்டால்தான் 21 ஆம் நூற்றாண்டில் இந்தியாவின் எதிர்காலம் பாதுகாப்பானதாக இருக்க முடியும் என்று அவர் குறிப்பிட்டார். நீங்கள் அனைவரும் வெவ்வேறு கிரகங்கள் மற்றும் நட்சத்திரக் கூட்டங்களை ஆய்வு செய்வீர்களேயானால், உங்களில் ஒருவர் ஆர்யபட்டா, விக்ரம்சாராபாய், சதீஷ் தவான் மற்றும் கல்பனா சாவ்லா போன்று உருவாகலாம் என்றும் பாதுகாப்பு அமைச்சர் தெரிவித்தார்.
இந்தியாவை அறிவாற்றல் மிக்க பொருளாதார நாடாக மாற்றுவதற்கு அரசு-தனியார் துறையினரிடையே நீண்டகால ஒத்துழைப்பு தேவை என்று குறிப்பிட்ட திரு ராஜ்நாத் சிங், ஒட்டுமொத்த வளர்ச்சிக்கு எதிர்கால தொழில்நுட்ப வளர்ச்சி அவசியம் என்றும் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1787104
ஊரக வளர்ச்சி அமைச்சகம்
மத்திய ஊரக வளர்ச்சி, வேளாண் மற்றும் விவசாயிகள் நலத் துறை அமைச்சர் திரு.நரேந்திர சிங் தோமர், ஊரக வளர்ச்சி அமைச்சகத்தின் அனைத்து முதன்மை திட்டங்கள் குறித்து விரிவான பரிசீலனை
மத்திய ஊரக வளர்ச்சி, வேளாண்மை மற்றும் விவசாயிகள் நலத் துறை அமைச்சர் திரு.நரேந்திர சிங் தோமர், மத்திய ஊரக வளர்ச்சித் துறையின் அனைத்து முதன்மை திட்டங்கள் குறித்தும் இன்று விரிவான சீராய்வு செய்தார்.
2019- 2020 நிதியாண்டில் நிலுவையில் உள்ள ஊதியம் / கூலி மற்றும் இதர பொருட்களுக்கான நிலுவைத் தொகைகளை விநியோகிப்பது மட்டுமல்லாமல் நடப்பு நிதியாண்டின் முதல் 15 நாட்களுக்கான ஊதியத்தை / கூலியை வழங்குவதற்காகவும் மகாத்மா காந்தி தேசிய ஊரக வேலைவாய்ப்பு உறுதி திட்டத்தின் கீழ் மாநிலங்களுக்கும் யூனியன் பிரதேசங்களுக்கும் ரூ 7,300 கோடி வழங்கப்பட்டுள்ளது குறித்து திரு நரேந்திர சிங் தோமர் பாராட்டுத் தெரிவித்தார்
இதுவரை கோவிட்19 தொற்றால் பாதிக்கப்படாத பகுதிகளில் தேவையான அளவு சமூக இடைவெளி மற்றும் பாதுகாப்பான முகக்கவசங்களைப் பயன்படுத்தும் முறைகளுடன், திறமையான வகையில் இத்திட்டம் செயல்படுத்தப்பட வேண்டும் என்று அமைச்சர் விருப்பம் தெரிவித்தார். நீர்ப்பாசன வசதி. நீர் பாதுகாப்பு மற்றும் தண்ணீர் வீணாவதைத் தடுப்பது தொடர்பான நீண்டகால அமைப்புகளை உருவாக்குவது குறித்தும் கவனம் செலுத்தப்பட வேண்டும்.
நாட்டின் பல்வேறு பகுதிகளிலும் கிராமப்புற மக்களில் பாதிக்கப்படக்கூடிய பிரிவினருக்கு உதவுவதற்காக பருத்தியினாலான பாதுகாப்பு முகக் கவசங்கள் மற்றும் சுத்திகரிப்பான்கள் தயாரிக்கும் பணி மற்றும் சமுதாய சமையலறை பணிகளில் 93 ஆயிரத்துக்கும் அதிகமான சுய உதவிக் குழு உறுப்பினர்கள் ஈடுபடுத்தப்பட்டு வருகின்றனர் என்பது குறித்து அமைச்சர் திருப்தி தெரிவித்தார்.
APS/SG/PK
(Visitor Counter : 112
வணிகம் மற்றும் தொழில்துறை அமைச்சகம்
நடைமுறையில் இருக்கும் தேசிய இயக்கத்தில் அரசு மின்னணு சந்தை  -யில் 857 புதுமைசெய் நிறுவனங்களும், 1234 சிறு-குறு மற்றும் நடுத்தர தொழில் நிறுவனங்களும் பதிவு செய்துள்ளன
அரசு மின்னணு சந்தைக்கான தேசிய இயக்கத்தை மத்திய தொழில், வர்த்தகம் மற்றும் விமானப் போக்குவரத்துத் துறை அமைச்சர் திரு. சுரேஷ் பிரபு 05.09.2018 அன்று தொடங்கி வைத்தார். மின்னணு சந்தை பற்றி விழிப்புணர்வு ஏற்படுத்துதல், மின்னணு சந்தையில் ரயில் வண்டிகளில் விற்பதற்காகப் பொருட்களை வாங்குவோர் மற்றும் அவற்றை விற்போர் பதிவு செய்து கொள்ளுதல், மின்னணு சந்தை மூலமான கொள்முதலை அதிகரித்தல் ஆகியவற்றை நோக்கமாகக் கொண்டு இந்த இயக்கத்தில் 28 மாநிலங்கள் மற்றும் யூனியன் பிரதேசங்கள் இணைந்து கொண்டன.
2018 செப்டம்பரில் கூடுதலாக 7 சதவீத விற்பனையாளர்கள் தங்களின் உற்பத்திப் பொருட்களைப் பட்டியலிட்டுள்ளனர். 857 புதுமைசெய் நிறுவனங்கள் அரசு மின்னணு சந்தையில் பதிவு செய்துள்ளன. 1234 சிறு-குறு மற்றும் நடுத்தர தொழில்களின் உற்பத்திப் பொருள் விற்பனையாளர்கள் அரசு மின்னணு சந்தையில் பதிவு செய்துள்ளனர். 834 புதிய அமைப்புகளும் இதில் உள்ளன. சிறு-குறு மற்றும் நடுத்தர தொழில் விற்பனையாளர்கள் ரூ.551 கோடி மதிப்புக்கு 40 ஆயிரம் ஆர்டர்களை பெற்றுள்ளனர். 1917-18  நிதியாண்டின் பரிவர்த்தனை மதிப்பை 1918-19  நிதியாண்டின் 6 மாதத்திற்குள்ளாகவே எட்டியுள்ளது. அரசு மின்னணு சந்தையில் 121 புதிய துணை வகைமைகள் சேர்ந்துள்ளன. 100 புதிய துணை வகைமைகள் வாங்குவோரிடம் விரிவான பிரபலத்தைப் பெற்றுள்ளன. 92 புதிய துணை வகைமைகள் பரிவர்த்தனை செய்யப்பட்டுள்ளன.
(Visitor Counter : 100
பிரதமர் அலுவலகம்
அரசுத் துறைகள் மற்றும் அமைப்புகளில் புதிதாக சேர்க்கப்பட்டுள்ள சுமார் 71,000 பேருக்கு மே 16 அன்று வேலைவாய்ப்பு முகாம் மூலம் பிரதமர் பணி நியமன ஆணைகளை வழங்குகிறார்
பிரதமர் திரு நரேந்திர மோடி, சுமார் 71,000 பேருக்கு மே 16 அன்று, காலை மணி 10:30 அளவில் காணொலிக்காட்சி வாயிலாக வேலைவாய்ப்பு முகாம் மூலம் பணி நியமன ஆணைகளை வழங்குகிறார். இந்நிகழ்ச்சியில் பணி நியமன ஆணைகளை பெறுவோருடனும் பிரதமர் உரையாட உள்ளார்.
நாடு முழுவதும் 45 இடங்களில் வேலைவாய்ப்பு முகாம் நடைபெற உள்ளது. மத்திய, மாநில, யூனியன் பிரதேச அரசுத் துறைகளின் ஆதரவுடன் இந்தப் பணியாளர் சேர்ப்பு நடைபெறுகிறது. நாடு முழுவதும் புதிதாக தேர்ந்தெடுக்கப்பட்ட தபால் துறை ஊழியர், தபால் துறை ஆய்வாளர், வணிக எழுத்தர் மற்றும் பயணச்சீட்டு பரிசோதகர், இளநிலை எழுத்தர் மற்றும் தட்டச்சர், இளநிலை கணக்கு எழுத்தர், தண்டவாளப் பராமரிப்பாளர், உதவிப் பிரிவு அலுவலர், இளநிலை எழுத்தர், துணைப் பிரிவு அலுவலர், வரி உதவியாளர்கள், உதவி அமலாக்கத் துறை அதிகாரிகள், ஆய்வாளர்கள், செவிலியர் அதிகாரிகள், உதவி பாதுகாப்பு அதிகாரிகள், தீயணைப்பு வீரர், உதவி கணக்கு அதிகாரிகள், உதவி தணிக்கை அதிகாரி, பிரிவு கணக்காளர், தணிக்கையாளர், காவலர், தலைமை காவலர், உதவி கமாண்டன்ட், முதல்வர், பயிற்சி பெற்ற பட்டதாரி ஆசிரியர், உதவி பதிவாளர், உதவி பேராசிரியர் உள்ளிட்டோருக்கு பணி நியமன ஆணைகள் வழங்கப்பட உள்ளது.
வேலைவாய்ப்பு பெருக்கி உயர்முன்னுரிமை அளிக்க வேண்டும் என்ற பிரதமரின் உறுதிப்பாட்டை நிறைவேற்றும் நோக்கில் இந்த வேலைவாய்ப்பு முகாம் திகழ்கிறது. இளைஞர்கள் நாட்டின் வளர்ச்சியில் பங்கேற்பதற்கும் அவர்கள், அதிகாரம் பெறுவதற்குமான முறையான வாய்ப்பை அளிக்கும் வகையில், வேலைவாய்ப்பை பெருக்குவதோடு அதற்கான உந்துசக்தியாக இந்த வேலைவாய்ப்பு முகாம்கள் இருக்கும் என எதிர்பார்க்கப்படுகிறது.
புதிதாக பணி நியமன ஆணை பெறுபவர்கள் கர்மயோகி பரம்ப் மூலம் பல்வேறு அரசுத் துறைகளில் பணி மேற்கொள்வதற்கான அடிப்படை பயிற்சிகள் ஆன்லைன் மூலம் அளிக்கப்படும்.
பிரதமர் அலுவலகம்
‘நாடாளுமன்றம் மற்றும் பிரதமர் அலுவலகத்தில் ஒருநாள்’ என்ற லோபோலி மேலோ-வின் கட்டுரையை பிரதமர் பகிர்ந்துள்ளார்
‘நாடாளுமன்றம் மற்றும் பிரதமர் அலுவலகத்தில் ஒருநாள்’ என்ற அருணாச்சலப் பிரதேசத்தைச் சேர்ந்த லோபோலி மேலோ-வின் கட்டுரையை பிரதமர் திரு நரேந்திர மோடி பகிர்ந்துள்ளார். ஒளிமிகுந்த இளைஞர்களை சந்திக்கும் வாய்ப்பை வழங்கிய மக்களவைத் தலைவர் திரு ஓம் பிர்லா, எடுத்த முன்முயற்சியை திரு மோடி பாராட்டியுள்ளார்.
இதுகுறித்து பிரதமர் வெளியிட்டுள்ள டுவிட்டர் பதிவில் கூறியிருப்பதாவது:
“அருணாச்சலப் பிரதேசத்தைச் சேர்ந்த லோபோலி மேலோ-வின் கட்டுரையைப் படித்தால், நீங்கள் பரவசமடைவீர்கள். இத்தகைய ஒளிமிகுந்த இளைஞர்களை சந்திக்கும் வாய்ப்பை வழங்கிய மக்களவைத் தலைவர் ஓம்பிர்லா அவர்களின் முன்முயற்சியைப் பாராட்ட நான் விரும்புகிறேன்.”
PIB Headquarters
கொவிட்-19 - பிஐபி செய்தித் தொகுப்பு
13.06.2020
- சுகாதாரம் மற்றும் குடும்ப நலத்துறை அமைச்சகம்
- குறு சிறு மற்றும் நடுத்தர தொழில் துறை அமைச்சகம்
- பெட்ரோலியம் மற்றம் இயற்கை எரிவாயு அமைச்சகம்
- சாலைப் போக்குவரத்து மற்றும் நெடுஞ்சாலைத்துறை அமைச்சகம்
- அறிவியல் மற்றும் தொழில்நுட்பத்துறை
(
பிரதமர் அலுவலகம்
ரூ. 2900 கோடி மதிப்பிலான ரயில்வே திட்டங்களை அகமதாபாத்தின் அசர்வாவில் பிரதமர் தொடங்கி வைப்பு
ரூ. 2900 கோடி மதிப்பிலான இரண்டு ரயில்வே திட்டங்களை அகமதாபாத்தின் அசர்வாவில் பிரதமர் திரு நரேந்திர மோடி நாட்டிற்கு அர்ப்பணித்து வைத்தார்.
நிகழ்ச்சியில் பேசிய அவர், குஜராத்தின் இணைப்பு மற்றும் வளர்ச்சியில் இன்று ஓர் முக்கிய தினம் என்று குறிப்பிட்டார். அகல ரயில் பாதை சேவை இல்லாமல் பல்வேறு இன்னல்களுக்கு உள்ளாகியிருந்த குஜராத் மாநிலத்தின் லட்சக்கணக்கான மக்கள் இன்று முதல் அத்தகைய துன்பத்திலிருந்து விடுபட போகிறார்கள் என்றார் அவர். குஜராத்தின் இந்தப் பகுதி, இனி அண்டை மாநிலமான ராஜஸ்தான் மற்றும் நாட்டின் இதர பகுதிகளுடன் நேரடியாக இணைக்கப்படும் என்று அவர் தெரிவித்தார்.
“மீட்டர் ரயில் பாதை, அகல ரயில் பாதையாக மாற்றப்படும் போது அது ஏராளமான வாய்ப்புகளை உருவாக்குகின்றது”, என்று பிரதமர் கூறினார். கட்ச் மற்றும் உதய்பூர் ஆகிய சுற்றுலாத் தலங்களுடன் இனி நேரடி ரயில் சேவை அறிமுகப்படுத்தப்படும். இந்தப் பகுதியில் வசிக்கும் வணிகர்களும் தில்லி, மும்பை, அகமதாபாத் போன்ற மிகப்பெரிய தொழில்துறை மையங்களுக்கு நேரடியாக தங்கள் பொருட்களை கொண்டு செல்லும் பயனைப் பெறுவார்கள் என்று பிரதமர் குறிப்பிட்டார்.
இந்த வழித்தடத்தால் பாவ்நகர்- வேராவல் இடையேயான தூரம் 470 கிலோ மீட்டரிலிருந்து 290 கிலோமீட்டராகக் குறைவதால், பயண நேரம் 12 மணி நேரங்களிலிருந்து வெறும் 6:30 மணி நேரமாகக் குறைக்கப்படும் என்று பிரதமர் தெரிவித்தார். அதேபோல பாவ்நகர்-போர்பந்தர் இடையான தூரம் 200 கிலோமீட்டர் வரையிலும், பாவ்நகர்- ராஜ்கோட் இடையிலான தூரம் 30 கிலோமீட்டர் வரையிலும் குறையும் என்றார் அவர். திட்டங்களின் அளவு மற்றும் வேகத்தில் முன்னேற்றம் ஏற்படுத்தப்படுவதோடு, தரம், வசதி, பாதுகாப்பு மற்றும் சுகாதாரத்தை மேம்படுத்தும் அம்சங்களிலும் கவனம் செலுத்தப்படுவதாக பிரதமர் தெரிவித்தார்.
“சுதந்திரம் அடைந்து பல தசாப்தங்களுக்குப் பிறகு ஏழை-பணக்காரர்கள், கிராமம்- நகரம் ஆகியவற்றுக்கு இடையே இருந்த இடைவெளி நாட்டின் வளர்ச்சிக்கு மிகப்பெரிய சவாலாக இருந்து வருகிறது. இதை தீர்ப்பதற்காக அரசு தீவிரமாகப் பணியாற்றி வருகிறது. ஏழைகளுக்கு உறுதியான வீடுகள், கழிவறைகள், மின்சாரம், தண்ணீர், எரிவாயு, விலையில்லா மருத்துவ சிகிச்சை மற்றும் காப்பீட்டு வசதி போன்றவை இன்றைய சிறந்த ஆளுகையின் குறிப்பிடத்தக்க சாதனைகள் ஆகும்”, என்று பிரதமர் தெரிவித்தார்.
இந்த நிகழ்ச்சியில் மத்திய ரயில்வே துறை அமைச்சர் திரு அஸ்வினி வைஷ்ணவ், இணையமைச்சர் திருமதி தர்ஷனா ஜர்தோஷ், நாடாளுமன்ற உறுப்பினர்கள், மாநில அமைச்சர்கள் உள்ளிட்டோர் கலந்து கொண்டனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1872447
திறன் மேம்பாடு மற்றும் தொழில் முனைவோர் அமைச்சகம்
தேசிய திறன் மேம்பாட்டுக் கழகத்தின் தலைவராக திரு ஏ எம் நாயக் நியமனம்
மத்திய திறன் மேம்பாடு மற்றும் தொழில் முனைவோர் அமைச்சகம், தேசிய திறன் மேம்பாட்டுக் கழகத்தின் தலைவராக திரு ஏ எம் நாயக்கை நியமித்துள்ளது. இந்தியாவின் பெரும் பொறியியல் மற்றும் கட்டுமான நிறுவனமான லார்சன் மற்றும் டூப்ரோ நிறுவனத்தின் குழு தலைவராக திரு நாயக் உள்ளார்.
இந்த வெளியீட்டை அறிவித்த மத்திய பெட்ரோலியம் மற்றும் இயற்கை எரிவாயு, திறன் மேம்பாடு மற்றும் தொழில் முனைவோர் அமைச்சர் திரு தர்மேந்திர பிரதான், வெற்றிகரமான தலைவராக விளங்கும் திரு நாயக், இன்றைய பொருளாதார வளர்ச்சிக்குப் பங்களிக்கத் தேவையான அனைத்துத் திறன்களையும் கொண்டுள்ளார் என்று கூறினார். இவருடைய அனுபவம் தேசிய திறன் மேம்பாட்டுக் கழகத்தை பெரிய உயரங்களுக்குக் கொண்டு செல்லும் என்று அமைச்சர் தெரிவித்தார்.
நாட்டின் பொருளாதார வளர்ச்சிக்கு சிறந்த பங்களிப்பை அளித்ததற்காக 2009 ஆம் ஆண்டு திரு நாயக் அவர்களுக்கு பத்ம பூஷன் விருது வழங்கப்பட்டது என்பது குறிப்பிடத்தக்கது.
பிரதமர் அலுவலகம்
வெற்றிடங்களின் மேம்பட்ட பயன்பாடு, சுகாதாரம் மற்றும் அதிகரிக்கப்பட்ட தொழில்நுட்ப பயன்பாட்டின் நன்மைகளுக்கு பிரதமர் பாராட்டு தெரிவித்துள்ளார்
வெற்றிடங்களின் மேம்பட்ட பயன்பாடு, சுகாதாரம் மற்றும் அதிகரிக்கப்பட்ட தொழில்நுட்ப பயன்பாட்டின் நன்மைகளுக்கு பிரதமர் திரு நரேந்திர மோடி பாராட்டு தெரிவித்துள்ளார்.
அமைச்சகத்தில் ஆவணங்களின் டிஜிட்டல் மயமாக்கல் காரணமாக கூடுதல் இடம் கிடைத்திருப்பதோடு, சுகாதாரமும் மேன்மை அடைந்திருப்பதாக ட்விட்டர் பதிவில் மத்திய சட்டம் மற்றும் நீதித்துறை அமைச்சர் திரு கிரண் ரிஜிஜு குறிப்பிட்டிருந்தார்.
மத்திய சட்டம் மற்றும் நீதித்துறை அமைச்சரின் பதிவிற்கு பதில் அளித்து பிரதமர் கூறியதாவது:
“அற்புதம்! இது போன்ற முயற்சிகள், வெற்றிடங்களின் மேம்பட்ட பயன்பாடு, சுகாதாரம் மற்றும் அதிகரிக்கப்பட்ட தொழில்நுட்ப பயன்பாட்டிற்கு வழிவகை செய்யும்.”
பிரதமர் அலுவலகம்
மும்பையில் தீவிபத்தில் உயிரிழந்தோர் குறித்து பிரதமர் வேதனை
மும்பையில் தீவிபத்தில் உயிரிழந்தோர் குறித்து பிரதமர் திரு. நரேந்திர மோடி வேதனை தெரிவித்துள்ளார்.
“மும்பை தீவிபத்து குறித்து வேதனை அடைந்தேன். பாதிக்கப்பட்டவர்கள் குடும்பத்தினருடனேயே எனது எண்ணங்கள் உள்ளன. காயமடைந்தவர்கள் விரைவில் குணமடைய வேண்டுகிறேன்” என்று பிரதமர் குறிப்பிட்டுள்ளார்.
அறிவியல் மற்றும் தொழில்நுட்பத்துறை
உலகளவில் போட்டி போடும் விதத்தில் அடுத்த 10 ஆண்டுகளுக்கு தேவையான அறிவியல் மற்றும் தொழில்நுட்ப புத்தாக்கங்களை ஆராய வேண்டும்: மத்திய அமைச்சர் டாக்டர் ஜித்தேந்திர சிங் வலியுறுத்தல்
உலகளவில் போட்டி போடும் விதத்தில் அடுத்த 10 ஆண்டுகளுக்கு தேவையான அறிவியல் மற்றும் தொழில்நுட்ப புத்தாக்கங்களை ஆராய வேண்டும் என சிஎஸ்ஐஆர் மற்றும் அறிவியல் துறையினரிடம் மத்திய அமைச்சர் டாக்டர் ஜித்தேந்திர சிங் வேண்டுகோள் விடுத்தார்.
அறிவியல் மற்றும் தொழில் ஆராய்ச்சி கவுன்சில் அமைப்பின் 80வது நிறுவன தின கொண்டாட்டத்தில், குடியரசு துணைத் தலைவர் திரு எம்.வெங்கையா நாயுடு, மத்திய இணையமைச்சர் டாக்டர் ஜித்தேந்திர சிங் ஆகியோர் கலந்து கொண்டனர்.
இந்நிகழ்ச்சியில் பேசிய குடியரசு துணைத் தலைவர் திரு எம். வெங்கையா நாயுடு, சிஎஸ்ஐஆர் விஞ்ஞானிகள் எதிர்காலத்தை நோக்கி திரும்ப வேண்டும் என அறிவுறுத்தினார். நீண்ட கால அறிவியல் மற்றும் தொழில்நுட்ப தீர்வுகள் தேவைப்படும் சவால்களை சிஎஸ்ஐஆர் ஆய்வகங்கள் மற்றும் கழகங்கள் எதிர்கொள்ள வேண்டும் என அவர் கூறினார்.
வேளாண் ஆராய்ச்சியிலும், சிஎஸ்ஐஆர் தீவிர கவனம் செலுத்தி, புதிய தொழில்நுட்பங்களை கண்டறிந்து, விவசாயிகளின் பிரச்சினைகளுக்கு தீர்வு காண வேண்டும் என திரு வெங்கையா நாயுடு கேட்டுக் கொண்டார். பருவநிலை மாற்றம், தடுப்பு மருந்துகள், மாசு, தொற்று மற்றும் பெருந்தொற்று பரவல் போன்றவற்றின் மீது விஞ்ஞானிகள் கவனம் செலுத்த வேண்டும் என அவர் கேட்டுக் கொண்டார்.
அறிவியல் மற்றும் தொழில்நுட்பத்துறை இணையமைச்சர் டாக்டர் ஜித்தேந்திர சிங் பேசுகையில், ‘‘ சிஎஸ்ஐஆர் மற்றும் அனைத்து அறிவியல் துறைகளும், உலகளவில் போட்டி போடும் விதத்தில் அடுத்த 10 ஆண்டுகளுக்கு தேவையான அறிவியல் மற்றும் தொழில்நுட்ப புத்தாக்கங்கள் குறித்து ஆராய வேண்டும்’’ என கூறினார்.
இந்தியாவில் சிறந்தது என்ற அளவுக்கு நமது இலக்கை கட்டுப்படுத்தாமல், உலகில் சிறந்தது என்பதாக நமது இலக்கு இருக்க வேண்டும் எனவும், சரியான பயிற்சி மற்றும் உந்துதலுடன், நமது இளைஞர்களால் எந்த சவாலையும் எதிர்கொள்ள முடியும் என டாக்டர் ஜித்தேந்திர சிங் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1758257
(Visitor Counter : 151
சட்டம் மற்றும் நீதித்துறை அமைச்சகம்
பாலியல் வன்கொடுமை சம்பவத்தால் பாதிக்கப்பட்டவர்களுக்கு போக்சோ சட்டத்தின் மூலம் விரைவில் நீதி கிடைக்கும் வகையில் மத்திய அரசின் நிதியுதவித் திட்டத்தின் வாயிலாக 1023 விரைவு சிறப்பு நீதிமன்றங்களை நீதித்துறை நடத்தி வருகிறது
பாலியல் வன்கொடுமை சம்பவத்தால் பாதிக்கப்பட்டவர்களுக்கு போக்சோ சட்டத்தின் மூலம் விரைவில் நீதி கிடைக்கும் வகையில் மத்திய அரசின் நிதியுதவித் திட்டத்தின் வாயிலாக 1023 விரைவு சிறப்பு நீதிமன்றங்களை நீதித்துறை நடத்தி வருவதாக மாநிலங்களவையில் கேள்வி ஒன்றுக்கு மத்திய சட்டம் மற்றும் நீதித்துறை அமைச்சர் திரு கிரன் ரிஜிஜூ எழுத்துப்பூர்வமாக தெரிவித்தார். 2023-ம் ஆண்டு மார்ச் மாதம் வரை விரைவு சிறப்பு நீதிமன்றங்கள் தொடர்ந்து செயல்படும் என்று அவர் கூறியுள்ளார். அக்டோபர் 31, 2022-ம் ஆண்டு வரை 28 மாநிலங்கள் மற்றும் யூனியன் பிரதேசங்களில் 733 விரைவு சிறப்பு நீதிமன்றங்கள் செயல்பட்டு வருவதாக அவர் தெரிவித்துள்ளார்.
மகளிர், குழந்தைகள், மூத்தக் குடிமக்கள், மாற்றுத்திறனாளிகள் தொடர்பான குறிப்பிட்ட சிவில் வழக்குகளை விசாரிக்க 2015-ம் ஆண்டு முதல் 2020-ம் ஆண்டு வரை மொத்தம் 1800 விரைவு நீதிமன்றங்களை அமைக்க 14-வது நிதிக்குழு பரிந்துரைத்ததாக அவர் கூறினார்.
தமிழ்நாட்டில் டிசம்பர் 2019, 2020, 2021 ஆண்டுகளில் முறையே 74,73,74 விரைவு நீதிமன்றங்கள் செயல்பட்டன. 2022-ம் ஆண்டு அக்டோபர் மாதம் வரை 73 விரைவு நீதிமன்றங்கள் செயல்பட்டுள்ளன. இதில் 107590 வழக்குகள் நிலுவையில் இருந்ததாகக் கூறியுள்ளார்.
பாதுகாப்பு அமைச்சகம்
ரஷ்யாவில் நடைபெறவுள்ள ஜாபாட் 2021 எனும் பல்முனை பயிற்சியில் இந்திய ராணுவம் பங்கேற்கவுள்ளது
இருநூறு வீரர்களை கொண்ட இந்திய ராணுவ குழு ஒன்று ரஷ்யாவில் உள்ள நிஜ்னியில் 2021 செப்டம்பர் 3 முதல் 16 வரை பல்வேறு நாடுகள் பங்குபெறவுள்ள ஜாபாட் 2021 எனும் பயிற்சியில் கலந்துகொள்ளவுள்ளது.
ரஷ்ய பாதுகாப்பு படைகளில் பயிற்சிகளில் ஒன்றான ஜாபாட் 2021, தீவிரவாதிகளுக்கு எதிரான நடவடிக்கைகள் மீது அதிக கவனம் செலுத்தும், யூராசியா மற்றும் தெற்காசிய பகுதிகளில் இருந்து 12-க்கும் அதிகமான நாடுகள் இதில் பங்கேற்கவுள்ளன.
இதில் பங்கேற்கவுள்ள நாகா படைப்பிரிவு அனைத்து ஆயுதங்களையும் பயன்படுத்தக்கூடிய பிரிவாகும். கலந்துகொள்ளும் நாடுகளுக்கிடையே ராணுவ மற்றும் யுக்தி சார்ந்த நட்புறவை மேம்படுத்துவது இந்த பயிற்சியின் நோக்கமாகும்.
இயந்திரம், விமானம், ஹெலிகாப்டர், பயங்கரவாத எதிர்ப்பு, எதிர்ப்பு பயிற்சி மற்றும் துப்பாக்கி சுடுதல் உள்ளிட்ட செயல்பாடுகளில் இந்திய படைப்பிரிவு ஈடுபடும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751101
-----
(Visitor Counter : 219
நிதி அமைச்சகம்
ரயில்களிலும் அல்லது ரயில் நிலையங்களிலும் ரயில்வே உணவு சேவைகளுக்கு 5 சதவீத சீரான ஜிஎஸ்டி விதிக்கப்படும்.
ரயில்கள், நடைமேடைகள் அல்லது ரயில் நிலையங்கள் ஆகியவற்றில் வழங்கப்படும் உணவு, பானங்கள் மீது விதிக்கப்படும் ஜிஎஸ்டி குறித்து எவ்வித ஐயப்பாடும் உறுதியற்ற நிலையும் ஏற்படாமல் இருக்கவும் ஒரே சீரான வீதத்தை கொண்டு வரவும் அவற்றின் மீது 5 சதவீத ஜிஎஸ்டி விதிக்க முடிவு செய்யப்பட்டுள்ளது. ஜிஎஸ்டி வீதங்கள் குறித்த தகுதியுள்ள அதிகார அமைப்பின் அனுமதியின் பேரில் ரயில்கள் அல்லது நடைமேடைகள் ஆகியவற்றில் வழங்கப்படும் உணவு மற்றும் பானங்களுக்கு இந்த 5 சதவீத ஜிஎஸ்டி உள்ளீட்டு வரியின்றி விதிக்கப்படும். இது தொடர்பாக ரயில்வே வாரியம் வெளியிட்டுள்ள 31.03.2018 தேதியிட்ட கடிதத்தின் நகல் www.cbec.gov.in என்ற வலைதளத்தில் உள்ளது.
(Visitor Counter : 75
பிரதமர் அலுவலகம்
ஜூலை 16 அன்று உத்தரப்பிரதேசத்திற்கு பயணம் மேற்கொள்ளும் பிரதமர், புந்தேல்கண்ட் விரைவுச்சாலையை தொடங்கிவைக்கிறார்
இந்த விரைவுச்சாலைக்கு 2020 பிப்ரவரியில் பிரதமர் அடிக்கல் நாட்டியிருந்தார்
296 கிலோ மீட்டர் நீளமுள்ள இந்த நான்கு வழி விரைவுச்சாலை ரூ.14,850 கோடி செலவில் அமைக்கப்பட்டுள்ளது
விரைவுச்சாலை இந்த பிராந்தியத்தில் போக்குவரத்து தொடர்புக்கு பெருமளவு ஊக்கத்தையும் தொழில்துறை வளர்ச்சியையும் ஏற்படுத்தும்
2022 ஜூலை 16 அன்று உத்தரப்பிரதேசத்திற்கு பயணம் மேற்கொள்ளும் பிரதமர் திரு நரேந்திர மோடி, ஜலான் மாவட்டம் ஒராய் வட்டம் கைத்தேரி கிராமத்தில் காலை 11.30 மணிக்கு, புந்தேல்கண்ட் விரைவுச்சாலையை தொடங்கிவைக்கிறார்.
சாலை கட்டமைப்பு மேம்பாட்டை நோக்கிய பணியில் முக்கிய அம்சமான போக்குவரத்து தொடர்பை நாடு முழுவதும் விரிவாக்க அரசு உறுதிபூண்டுள்ளது. இதன் ஒரு பகுதியாக புந்தேல்கண்ட் விரைவுச்சாலைக்கு 2020 பிப்ரவரி 29 அன்று பிரதமர் அடிக்கல் நாட்டியிருந்தார். இந்த விரைவுச்சாலைப் பணி 28 மாதங்களில் முடிக்கப்பட்டு இப்போது பிரதமரால் தொடங்கிவைக்கப்படுகிறது.
உத்தரப்பிரதேச விரைவுச் சாலைகள் தொழில்துறை மேம்பாட்டு ஆணைய உதவியுடன் 296 கிலோ மீட்டர் நீளமுள்ள இந்த நான்கு வழி விரைவுச்சாலை ரூ.14,850 கோடி செலவில் அமைக்கப்பட்டுள்ளது. இது பின்னர், ஆறு வழிச்சாலையாக விரிவாக்கப்படும். இது சித்திரகூட மாவட்டத்தின் பரத்கூப் அருகே உள்ள கோண்டா கிராமத்தில் என்எச்-35லிருந்து எட்டாவா மாவட்டம் குட்ரெயில் கிராமம் வரை நீட்டிக்கப்பட்டு ஆக்ரா – லக்னோ விரைவுச் சாலையுடன் இணைக்கப்படுகிறது. இது சித்திரகூடம், பண்டா, மகோபா, ஹமீர்பூர், ஜலான், அவ்ரையா, எட்டாவா ஆகிய ஏழு மாவட்டங்கள் வழியாக செல்கிறது.
இந்த பிராந்தியத்தில் போக்குவரத்து தொடர்பை மேம்படுத்தும் புந்தேல்கண்ட் விரைவுச்சாலை பொருளாதார வளர்ச்சிக்கும் பெருமளவு ஊக்கமளிக்கும். இதன் விளைவாக உள்ளூர் மக்களுக்கு ஆயிரக்கணக்கான வேலைவாய்ப்பு உருவாகும். இந்த விரைவுச்சாலைக்கு அருகே, பண்டா, ஜலான் மாவட்டங்களில் தொழில்துறைக்கான பெருவழிப்பாதை அமைக்கும் பணி ஏற்கனவே தொடங்கியுள்ளது.